Deg wakka, yennerna-d ɣer wayen yakk yettwarun s teqbaylit ( seg wassen deg i dyeffeɣ udlis  askuti  n Said SADI,  Asfel n Racid Ɛellic  Iḍ d wass n mer Mezdad) d wiyaḍ, yiwen ungal d amaynut sɣur Ḥmed Nekkar s yisem gar ẓzebra d yifḍisen i dyefɣen deg waggur n Yunyu yezrin ɣer tizrigin tamusni  le savoir. Ungal-agi yezzi yesneɣ ɣer tallit ideg tendeh tegrawla mgal amnekcam aṛumi alamma d iseggasen imenza n timunent. Taqṣit tebna ɣef sin n yimeddukkal, Muḥend d Mḥend yeggujlen seg yibabatennsen. Ungal isenned ɣef kra n tedyanin tiḥeqqaniyin yellan deg tilawt. Deg lǧerra n sin n yimeddukkal ( Muhend akked Mḥend) yules-d umyaru ( Ḥmed Nekkar) i wayen ddren yimawlen-nneɣ deg teswiɛt-nni anda tabɣest , nnif, tirrugza d yiseɣ suman tugdi, tixidas, leɣder, tamheqranit, ddel akked lḥif. Seg temsalt ɣer tayeḍ yettban amek lemrar yessenzef lferḥ, amek ajenwi n nḥas itteqqed deg waggasen, icelleḥ deg taswin. Wid itekkan juren ɣef imeɣben ur nesɛi lwali. Tikwal diɣ, ad naf dakken leḥnana tettwagem seg tala ɣef ur yebni yiwen, imi d win i niɣil d axṣim (d acengu) ara tt-id-yesmiren. Deg wammud n tedyaninɣef issuk leqlam umyaru, ad nger tamawtɣef wakken tamsalt ur telli ara d tin fessusen, ur yebḍi ara udem-is ɣef sin : da d tebrek da temlel. Tirrugza tettlal-d deg yal tama, lexdeɛ yettaf iẓuran deg yal tamḍiqt. Ḥmed Nekkar (wagi d ungal- ines wiss sin, amzewaru isemma-as : yugar ucerrig tafawet) yesseqdec taqbaylit lqayen , acu kan yella kra n usḥissef imi tikwal yessuget deg wawalen imaynuten yerran taẓayt i tira.. nettḥulfu mi ara nɣer aḍris d akken (1)(A.), NEKKAR, Yugar ucerrig tafawett, Yuba wis sin, Lezzayer, 1999,(azneḍris).